b"\n_START_ARTICLE_\nMart Ustav\n_START_PARAGRAPH_\nMart Ustav (s\xc3\xbcndinud 16. juulil 1949 T\xc5\xa1erlaki k\xc3\xbclas Omski oblastis Vene NFSV-s) on eesti teadlane, biomeditsiinitehnoloog.\n_START_SECTION_\nEluk\xc3\xa4ik ja haridus\n_START_PARAGRAPH_\nMart Ustavi vanemad k\xc3\xbc\xc3\xbcditati Venemaale. Perekond naasis kodumaale 1956. aastal, seega p\xc3\xa4\xc3\xa4ses Mart Ustav \xc3\xb5ppima juba Eesti kooli. Ta l\xc3\xb5petas Tartu  5. Keskkooli keemiaklassi ning 1972. aastal Tartu Riikliku \xc3\x9clikooli f\xc3\xbc\xc3\xbcsika-keemiateaduskonna. 1979. aastal kaitses ta Ukraina Teaduste Akadeemia molekulaarbioloogia ja geneetika instituudi n\xc3\xb5ukogu juures keemiakandidaadi kraadi.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\n1974. aastal asus Ustav t\xc3\xb6\xc3\xb6le vaneminsenerina ENSV Teaduste Akadeemia K\xc3\xbcberneetika Instituudis. Aastatel 1976\xe2\x80\x931982 t\xc3\xb6\xc3\xb6tas ta Tartu Riiklikus \xc3\x9clikoolis vaneminseneri, nooremteaduri ja vanemteadurina. 1982\xe2\x80\x931985 sta\xc5\xbeeeris Uppsala \xc3\x9clikooli meditsiinigeneetika instituudis ning 1985\xe2\x80\x931989 j\xc3\xa4tkas Tartu Riiklikus \xc3\x9clikoolis onkogeneesi labori juhatajana. _NEWLINE_Aastatel 1989\xe2\x80\x931992 oli Mart Ustav k\xc3\xbclalisteadur Cold Spring Harbour Laboratory's Ameerika \xc3\x9chendriikides. Naasnud kodumaale, oli ta 1992\xe2\x80\x932002 Tartu \xc3\x9clikooli bioloogia-geograafiateaduskonna molekulaar- ja rakubioloogia instituudi mikrobioloogia ja viroloogia \xc3\xb5ppetooli juhataja ja korraline professor, 1996\xe2\x80\x931999 sama instituudi juhataja ja 2002\xe2\x80\x932007 Tartu \xc3\x9clikooli tehnoloogiainstituudi direktor. Alates 2007. aastast on ta Tartu \xc3\x9clikooli tehnoloogiainstituudi biomeditsiinitehnoloogia professor. 2012. aastal kandideeris ta Tartu \xc3\x9clikooli rektoriks._NEWLINE_Ta on geenitehnoloogiaettev\xc3\xb5tte Icosagen Grupi asutaja ja tegevjuht. Ettev\xc3\xb5te tegeleb biokeemiliste, immuunanal\xc3\xbc\xc3\xbcsi, molekulaar- ja rakubioloogiliste toodete ning teenuste arenduse, tootmise ja m\xc3\xbc\xc3\xbcgiga.\n_START_SECTION_\nTeadust\xc3\xb6\xc3\xb6\n_START_PARAGRAPH_\nTema teadust\xc3\xb6\xc3\xb6 peasuunad on olnud papilloomiviiruse uurimine, sh selle s\xc3\xbcmbioos peremeesrakuga ja molekulaarbioloogiaga, geenivektorite episomaalse p\xc3\xbcsimise molekulaarne alus uue p\xc3\xb5lvkonna ohutute DNA vaktsiinide loomisel ning viiruste ja viirusvektorite konstrueerimine.\n_START_SECTION_\nTeoseid\n_START_PARAGRAPH_\nTa on avaldanud sadakond teaduspublikatsiooni.\n_START_SECTION_\nIsiklikku\n_START_PARAGRAPH_\nL\xc3\xb5\xc3\xb5gastava hobina vastukaaluks teadust\xc3\xb6\xc3\xb6le on Mart Ustav nimetanud huvi aianduse vastu._NEWLINE_Ta on abielus ning tal on kolm t\xc3\xbctart ja poeg."